I silende regnvejr slog Aalborg Bæredygtighedsfestival dørene op til en uge med fokus på bæredygtighed. I år er der særligt fokus på FN's 17 verdensmål, der skal gøre jorden til et mere bæredygtigt sted inden 2030. Noget af det, som skal være med til at gøre Aalborg mere bæredygtig er en ny og førerløs havnebus. Det betyder, at det om nogle få år skal være muligt at hoppe på en eldrevet og førerløs båd ved Aalborgs Havnefront, og stå af igen på den anden side af Limfjorden ved Stigsborg Brygge. - Så kan man sejle over på 3-4 minutter i stedet for at holde i kø og komme over broen på den måde, siger Kurt Bennetsen, der er direktør i Erhverv Norddanmark. Projektet er nu så langt, at de er gået i gang med de første test på Limfjorden mellem Aalborg og Nørresundby. Formålet med havnebusserne er, at de skal binde den nye bydel ved Stigborgs Brygge sammen med Aalborg og musikhuskvarteret på en bæredygtig måde. - Bæredygtigheden i det er, at det skaber forbindelser, og det skaber liv, uden det forurener og giver co2 spild, siger Kurt Bennetsen. I 2020 skal de første eldrevne både i drift og i 2022 skal de efter planen være førerløse. Søfartsstyrelsen har godkendt, at der kan laves forsøg med både med op til 12 personer. Aalborg Bæredygtighedsfestival Det er 6. gang festivalen bliver afholdt, og siden starten i 2013 er den bare vokset og vokset. Dengang var der 50 arrangementer. I dag når antallet op på 180, inden det hele slutter næste lørdag.

Referat:
Drømmen om en førerløs havnebus kom endnu tættere på i dag til Aalborg Bæredygtighedsfestival, hvor den blev testet for allerførste gang.